b'\n_START_ARTICLE_\nProtesti v Sloveniji (2012\xe2\x80\x932014)\n_START_PARAGRAPH_\nProtesti v Sloveniji v letih 2012 do 2014 so bili mno\xc5\xbei\xc4\x8dni ljudski protesti, ki so od konca novembra 2012 potekali v razli\xc4\x8dnih mestih po Sloveniji, predvsem Ljubljani in Mariboru. Val protestov ni imel enotnega vodstva; dogodki so bili od za\xc4\x8detka spontani, organizirani predvsem s pomo\xc4\x8djo spletnih socialnih omre\xc5\xbeij, kot je Facebook. S \xc5\xa1irjenjem vala se je pri\xc4\x8del bolj formalno oblikovati odbor, ki je sodeloval pri koordinaciji, vendar ni nastopal kot organizator. Tudi kasnej\xc5\xa1a zborovanja niso bila prijavljena oblastem, kar so \xc4\x8dlani tega odbora ozna\xc4\x8dili za obliko dr\xc5\xbeavljanske nepokor\xc5\xa1\xc4\x8dine. Vzporedno je Koordinacijski odbor kulture Slovenije (KOKS), ki zdru\xc5\xbeuje organizacije slovenskih kulturnikov, organiziral t. i.\xc2\xa0\xc2\xbbProtestivale\xc2\xab\xc2\xa0z umetni\xc5\xa1kim programom v protest proti vladnim ukrepom na podro\xc4\x8dju kulture.\n_START_SECTION_\nSpro\xc5\xbeilni mariborski protesti\n_START_PARAGRAPH_\nMno\xc5\xbei\xc4\x8dna zborovanja so se pri\xc4\x8dela v za\xc4\x8detku novembra v Mariboru kot odziv na razkritja o koruptivnih dejanjih takratnega \xc5\xbeupana Franca Kanglerja, povod zanje pa je bil projekt postavitve radarskih merilnikov hitrosti v prometu, ki ga je Mestna ob\xc4\x8dina Maribor za\xc4\x8dela izvajati v javno-zasebnem partnerstvu s podjetjem Iskra Sistemi in so ga prav tako spremljali o\xc4\x8ditki o koruptivnosti ter netransparentnosti. Val protestov se je nato raz\xc5\xa1iril na druge kraje po Sloveniji in prerasel okvire nezadovoljstva nad lokalno oblastjo; protestniki so pri\xc4\x8deli zahtevati odstop in odgovornost vseh predstavnikov politi\xc4\x8dne in gospodarske elite, obto\xc5\xbeenih korupcije (ne glede na politi\xc4\x8dno pripadnost), ki jih krivijo za slabo gospodarsko stanje in skrhane dru\xc5\xbebene odnose v dr\xc5\xbeavi. Povod za \xc5\xa1irjenje vala je bilo med drugim po mnenju javnosti pretirano nasilno ukrepanje policije proti mariborskim protestnikom.\n_START_SECTION_\nNeredi med protesti in posredovanje policije\n_START_PARAGRAPH_\nV splo\xc5\xa1nem mirni protesti so se predvsem v Mariboru nekajkrat sprevrgli v izgrede, v katerih je bilo ve\xc4\x8d po\xc5\xa1kodovanih, tako med protestniki, kot med policisti. Najhuj\xc5\xa1i izgredi v Ljubljani so se zgodili med protesti 30. novembra 2012, ko je med mno\xc5\xbeico na Trg republike vkorakala skupina nekaj deset zamaskirancev in se spopadla s policisti; tisti dan je policija prvi\xc4\x8d v zgodovini samostojne Slovenije uporabila vodni top. Kasneje so se v medijih pojavile informacije, da naj bi bili izgredniki najeti.\n_START_SECTION_\nOdziv vlade Janeza Jan\xc5\xa1e na proteste\n_START_PARAGRAPH_\nDel aktualne vladne koalicije na \xc4\x8delu s premierjem Janezom Jan\xc5\xa1o se je na dogodke javno odzval izrazito negativno. Protestnike ozna\xc4\x8dujejo z besedami, kot so\xc2\xa0\xc2\xbbzombiji\xc2\xab in\xc2\xa0\xc2\xbblevi fa\xc5\xa1isti\xc2\xab. Preko socialnih omre\xc5\xbeij, provladnih medijev in sporo\xc4\x8dil mednarodni javnosti \xc4\x8dlani vlade in njeni podporniki, zbrani med drugim v organizaciji Zbora za republiko, posredujejo sporo\xc4\x8dila, da protesti po njihovem mnenju niso spontani, temve\xc4\x8d da jih vodijo\xc2\xa0\xc2\xbbnedemokrati\xc4\x8dni botri iz ozadja\xc2\xab. Nacionalne medije obto\xc5\xbeujejo, da so del njihove propagande in da s poro\xc4\x8danjem o protestih hujskajo ljudi k nasilnemu uporu. Podobno so ozna\xc4\x8dili poro\xc4\x8dilo Komisije za prepre\xc4\x8devanje korupcije, ki je iz\xc5\xa1lo v za\xc4\x8detku leta 2013 in je obremenilo Janeza Jan\xc5\xa1o ter takratnega vodjo opozicije Zorana Jankovi\xc4\x87a z o\xc4\x8ditki o nepojasnjenem pove\xc4\x8danju osebnega premo\xc5\xbeenja.\n_START_SECTION_\nDva shoda 8. februarja 2013\n_START_PARAGRAPH_\nZbor za republiko je na dan tretje Vseslovenske ljudske vstaje 8. februarja 2013 na ljubljanskem Kongresnem trgu organiziral shod v podporo vladi, kar so protestniki razumeli kot izzivanje._NEWLINE_Predsednik vlade in SDS Janez Jan\xc5\xa1a je zaradi slu\xc5\xbebene poti v tujino za manifestacijo Zbora za republiko pripravil videonagovor. V tej osrednji to\xc4\x8dki manifestacije je poudaril nasprotovanje\xc2\xa0\xc2\xbbvstajni\xc5\xa1kemu gibanju\xc2\xab. Udarni poudarki iz nagovora, na primer:\xc2\xa0\xc2\xbbodlo\xc4\x8dno proti levemu fa\xc5\xa1izmu\xc2\xab\xc2\xa0in\xc2\xa0\xc2\xbb(da se je) tudi holokavst za\xc4\x8del z gro\xc5\xbenjami pred stanovanji nedol\xc5\xbenih dr\xc5\xbeavljanov\xc2\xab\xc2\xa0 so odmevali v javnosti in medijih. Nasprotovanje zaostrovanju javnega izra\xc5\xbeanja je ob tem dogodku izrazila varuhinja \xc4\x8dlovekovih pravic Zdenka \xc4\x8ceba\xc5\xa1ek Travnik in \xc5\xa1tevilni druge javne osebe. Spomenka Hribar je ocenila, da je Jan\xc5\xa1i uspelo slovenske dr\xc5\xbeavljane razcepiti na dvoje.'